M. Pado, poslanec: (2009-09-16):
1. Pán minister, vláda Slovenskej republiky 14. 8. schválila navýšenie počtu policajtov o 300 a zároveň prezident Policajného zboru avizoval ďalší presun 150 alebo navýšenie počtu o 150 do problémových oblastí, to znamená 450 policajtov. Pán minister, vy ste vo vašich tlačových vyhláseniach hovorili, že ešte v marci tohto roka sme začali pripravovať materiál, ktorý bol teraz naozaj vzhľadom na skutočnosti s podporou celej vlády schválený, čo ste pochvaľovali, a keď ste to teda začínali robiť už v marci a teraz je september, tak už vlastne všetci tí ľudia, ktorí boli od marca pripravovaní, by mali byť v tých krízových oblastiach. Takže, pán minister, moja prvá otázka na vás znie: Koľko z tých 450 nových alebo existujúcich policajtov bolo k 1. 9. predislokovaných, presunutých do troch krajov, problematických, ako ste vraveli, banskobystrického, košického, prešovského? Koľko a kde? Na ktoré obvodné oddelenie k 1. 9.? A to isté sa pýtam k 15. 9.? Koľko a kam ich bolo presunutých? V uznesení vlády, ktoré tu mám, nie je ani v návrhu uznesenia, ktoré pripravovalo ministerstvo vnútra, ani v samotnom uznesení vlády sa nikde nepíše o termíne realizácie uznesenia. To znamená, predpokladám, že termín je ihneď. Aj vy vo vašich vystúpeniach ste hovorili, že je to možné, tu je, ten pocit subjektívny chce ešte viac bezpečnosti a práve preto tam presunieme okamžite. To znamená, akonáhle máme schválený tabuľkový počet rozmiestnenia, rozmiestnia sa v priebehu 10 dní tieto tabuľky do práve tých obvodných oddelení, ktoré sú, povedal by som, najrizikovejšie. To znamená, že od toho 14., schválené to bolo 24. a dnes je 15., nepochybujem, že väčšina z nich je už na svojich miestach, a mňa teda zaujíma, že kde? Pán minister, moja druhá interpelácia na vás sa týka oblasti, ktorú som už nie raz spomínal, je to pohyb vozidiel s pravostranným riadením na našich cestách. Ja viem, že tento problém trápi predovšetkým nás na východe a najviac v Košickom kraji, pretože občania, ktorí si tieto vozidlá kupujú, majú trvalé bydlisko práve v tomto regióne. Minule som na jednej ceste do Kapušian, ktorá meria – to je asi 30 km, cestou tam a späť stretol okolo 40 vozidiel s evidenčnými číslami anglickými s pravostranným riadením a už nielen osobné vozidlá, ale už aj dodávkové vozidlá. No a videl som aj týchto vodičov, ako predbiehajú. No tak je to naozaj horor. Ja rozumiem tomu, čo ste hovorili. Minimálne dvakrát ste mi odpovedali, pán minister, že platia medzinárodné normy a Anglicko je členom Európskej únie, a teda vozidlá s pravostranným riadením po našich cestách môžu jazdiť, a ja však nehovorím o jazdení, ja hovorím o poistkách. Mňa oslovili dvaja majitelia takýchto vozidiel, ktorí si v Anglicku kúpili, prišli na Slovensko, ktorí majú problém, ako si takéto vozidlo poistiť. Tým, že nespĺňa podmienky premávky na komunikáciách, a teda nemôže dostať osvedčenie o technickej spôsobilosti, musí používať anglické čísla a vzhľadom na to ani nie je možné uzavrieť poistnú zmluvu na našom území, či sa týka zákonného poistenia, alebo havarijného poistenia. Takže moja interpelácia, pán minister, je to skôr apel, by som povedal, aby ministerstvo vnútra prišlo s návrhom riešenia tohto problému tak, aby ak nie aby bola možnosť poistiť vozidlo, tak ja by som sa aj prikláňal, keby to bola povinnosť poistiť, hoci nie zákonnú, ale mať občania Slovenskej republiky, aj keď môžeme na túto tému diskutovať, povinné havarijné poistenie. Ale každopádne by som bol veľmi rád, keby ministerstvo vnútra navrhlo riešenie, a to tak, aby vozidlá s pravostranným riadením mohli byť na našom území minimálne evidované a na základe tejto evidencie bolo umožnené uzavrieť povinné zmluvné poistenie. Ďakujem pekne, dámy a páni.